Georgi Konstantinovich Zhukov (1 Desemba 1896 - 18 Juni 1974) alikuwa jenerali wa Umoja wa Kisovyeti. Wakati wa Vita Kuu ya Pili ya Dunia aliongoza Jeshi Jekundu hadi ushindi wake juu ya Ujerumani ya Adolf Hitler. Baada ya vita aliendelea kuwa Waziri wa Ulinzi na mwanachama wa Kamati Kuu ya Chama cha Kikomunisti. Zhukov alizaliwa katika familia ya wakulima maskini kwenye Kaluga Oblast ya Urusi ya Magharibi wakati wa utawala wa kifalme. Alipokuwa kijana alipaswa kuingia katika jeshi la Urusi. Wakati wa kuporomoka kwa jeshi hilo katika mapinduzi ya Kirusi alijiunga na Jeshi Jekundu alipoendeelea kupanda ngazi. Baada ya kipindi cha mtakaso wa kisiasa chini ya Josef Stalin maafisa wengi wa jeshi waliuawa au kufukuzwa, Zhukov aliweza kuingia haraka katika ngazi ya juu. Alitumwa Mongolia alipoongoza Jeshi Jekundu dhidi ya uvamizi wa Japani na kushinda maadui. Baada ya uvamizi wa Ujerumani katika Umoja wa Kisovyeti, aliongoza utetezi wa Leningrad, Moscow, na Stalingrad . Kwenye mwisho wa vita aliongoza vikosi vilivyoteka Berlin alipopokea majenerali Wajerumani waliosalimisha amri mnamo 9 Mei 1945. Baada ya vita alikuwa gavana wa kijeshi katika Ujerumani ya Mashariki kwa muda mfupi halafu alishushwa cheo na Stalin aliyeogopa umaarufu wake.